KEK-döntő először | Sport - labdarúgás, kézilabda, kosárlabda | Győr-Moson-Sopron - kisalfold.hu
Sport - labdarúgás, kézilabda, kosárlabda > KEK-döntő először
Pokoli hangulat várja a szerbiai Podgoricán a Graboplast-ETO női kézilabdacsapatát a Kupagyőztesek Európa Kupájában a döntő első felvonásán. A zöld-fehérek így is jó eredményben reménykednek.
Az edző és a játékosok is bizakodók, mert bár kiváló ellenfél vár rájuk a Buducnost Podgorica gárdájában, már nem szeretnék elengedni a kupa fülét. Olyan eredményt akarnak elérni, amely biztató lehet a jövő heti győri visszavágóra.
A szerdai Ferencváros elleni bajnoki döntőt élőben adja a Magyar Televízió.
Szombaton rendezik a női KEK fináléjának első összecsapását. A Graboplast-ETO pénteken megérkezett a találkozó helyszínére, Podgoricába. A helyi Buducnost ellen nem vár könnyű feladat Görbiczékre.
A szerbia-montenegrói Buducnost Podgorica ellen játssza a női KEK-döntőt a Graboplast-ETO. A zöld-fehérek ötödször szerepelnek nemzetközi kupadöntőben, de az előző négyet elveszítették. Érthető, hogy most mindenki arra készül, jövő szombaton nem csak mutatóba kerül Győrbe a trófea. Róth Kálmán vezetőedző is bízik csapatában, miután alaposan felkészültek az ellenfélből.
„Egy nagyon erős, jó csapat az ellenfelünk, de nem verhetetlen, legalábbis ez derült ki a videofelvételekből, amiket sikerült megszereznünk a csapatról. A Buducnost hozzánk hasonlóan a Bajnokok Ligájában kezdte nemzetközi menetelését, de ugyanúgy harmadik lett a csoportjában, mint mi. Náluk ez az edző állásába került, s utána egy nagy tiszteletnek örvendő tréner vette át a szakmai munka irányítását. Jelentős változtatásokat nem hajtott végre, de néhány játékos most kevesebb lehetőséget kap" – kezdte Róth Kálmán.
A szakvezető hozzátette, a két hazai KEK-meccsükről is sikerült képanyagot szerezni, s ez alapján egyértelmű, kikre, illetve mire kell odafigyelniük.
„A kapusuk nagyon jó, több nagycsapat is évek óta szeretné megszerezni, de eddig még senki nem járt nála sikerrel. Szintén oda kell figyelnünk a balkezes lövőjükre. Ami a csapat játékát illeti, fel kell készülnünk egy – már-már a durvaság határán lévő – kemény védekezésre, ugyanakkor a visszarendeződésük gyenge, ebből komoly előnyt kovácsolhatunk. A legfontosabb azonban, hogy ne ijedjünk meg tőlük, fel kell venni velük a kesztyűt védekezésben, valamint a kezdés mellett az is lényeges, hogyan alakul majd a hajrá" – folytatta az edző.
A játékosok közül Ana Djokic számára lehet még nagyon ismerős a podgoricai alakulat.
„Olyasmi mérkőzésre számítok, mint amilyen idehaza egy Dunaferr vagy egy Fradi elleni szokott lenni. Ezenfelül igazi pokol vár ránk kint, s erre képtelenség felkészülni. Félelemre azonban nincsen okunk, mert úgy gondolom, papíron mindenképpen jobbak vagyunk. Más kérdés, hogy ez egy ilyen párharc során kijön-e" – mondta a győriek szerb légiósa, majd hozzátette: szerinte is a védekezés és a lerohanás dönthet.
„Hívtak Podgoricából, hogy milyen eredményre számítok. Természetesen azt mondtam, hogy győzelemre, legrosszabb esetben is döntetlenre. Igazából nincs olyan eredmény, ami után nyugodt szívvel kijelenthető lenne, hogy kupát nyer bármelyik csapat is. Amíg a jövő heti visszavágót le nem fújják, addig nyílt a csata a kupáért" – fogalmazott Ana Djokic.
Természetesen ott volt a gépen Farkas Andrea, aki annyit tett még hozzá podgoricai élményeihez, hogy annak idején, mikor a Dunaferr színeiben ott védett, akkor egy lézersugárral folyamatosan a szemébe világítottak, úgy nehezítették a dolgát. A kapussal kapcsolatosan egyébként Róth Kálmán annyit mondott: „Petróczi láthatóan megnyugodott, mióta Andi itt van. Érződik a fiatal kapuson, hogy egy nagy teher került le a válláról."
Bár Simona Gogirla is a csapattal tartott, de ő és a térdműtéten hétfőn átesett Herr Orsolya nem állhat a csapat rendelkezésére. Érdekesség, hogy Bognár Barbara egyenesen a német érettségi vizsgájáról érkezett a repülőhöz.
Remélhetőleg nemcsak ő, hanem a párharc végén a Graboplast-ETO is sikerrel zárja újabb nagy „vizsgáját"... Ehhez ma kerülhetnek egy lépéssel közelebb Görbiczék.
Egy jó kezdés KEK-döntőt érhet